Los eers hofsake oor kragkrisis – presidensiePres. Cyril Ramaphosa het in sy staatsrede aangekondig dat ‘n minister van elektrisiteit aangewys gaan word. (Foto: GCIS) Pres. Cyril Ramaphosa het by monde van Vincent Magwenya, woordvoerder van die president, ŉ beroep op Suid-Afrikaners gedoen om hul politieke en ideologiese verskille opsy te skuif en hul steun te gee aan pogings om die kragkrisis behoorlik te pak. “Dit is nie nou die tyd vir vingerwysery of polities gedrewe hofsake nie. Dit is tyd om verby ons ideologiese en politieke verskille te kyk; ŉ tyd om saam te werk vir ons land en in die belang van almal om die ekonomie te laat groei en mense se inkomste vol te hou. “Die president verwag dat selfs diegene met voorbehoude oor die benadering wat hy volg, skouer aan die wiel sal sit omdat ons uiteindelik almal na dieselfde doelwit werk.” Die DA en die organisasie Solidariteit het kort ná die aankondiging oor die ramptoestand aangedui dat hulle dit in die hof sal betwis. Die DA voer aan dat hy gevra het vir ŉ spesifiek beperkte ramptoestand – net vir Eskom – en nie ŉ formele ramptoestand vir die ganse land soos Ramaphosa aangekondig het nie. Solidariteit voer op sy beurt aan alles wat die president in sy staatsrede aangekondig het (en met ŉ ramptoestand wil bereik), kan reeds met bestaande wetgewing gedoen word. Daar is veral kommer dat die ramptoestand, nes tydens die Covid-19-ramptoestand, gebruik gaan word om die staatskoffers te plunder. Magwenya sê egter verskeie maatreëls is ingestel om enige vorm van misbruik in die kiem te smoor en dat die president van wetstoepassingsowerhede verwag om vinnig in te gryp waar enigiemand die situasie probeer uitbuit. Nuwe minister betrap ANC ‘onkant’ Gwede Mantashe, minister van minerale bronne en energie. (Foto: Twitter) Daar word nou al weke lank bespiegel oor ŉ verwagte kabinetskommeling, met ŉ nuwe minister van elektrisiteit wat nou ook tot die mengsel gevoeg word. Ramaphosa het verlede week in sy staatsrede die nuwe portefeulje aangekondig wat geskep is in ŉ poging om die voortslepende kragkrisis te pak. Sunday Times berig die aankondiging oor ŉ elektrisiteitsminister het verskeie ANC-leiers onkant betrap, met talle wat onseker was oor presies wat dié minister se rol gaan wees. Die ANC het onlangs besluit dat Eskom na die departement van minerale hulpbronne en energie (onder leiding van Gwede Mantashe) verskuif moet word. “My begrip van die president se ingryping is dat ons dit moet benader as ŉ projekbestuur-ingryping sodat ons beurtkrag kan bestuur,” het Mantashe volgens die Sondagkoerant gesê. Volgens hom verander dit niks aan die feit dat daar beoog word om Eskom onder sy bestuur in te skuif nie. Volgens Magwenya is Ramaphosa deeglik bewus van die dringendheid waarmee hy kabinetskommelings moet afhandel – en dit geld ook vir die aanwys van ŉ nuwe minister van elektrisiteit. “Binnekort, betreklik gou, sal hierdie aankondigings gedoen word. As ons net ŉ bietjie geduldig kan wees. Die president dink hieroor en het begrip vir die omvang van die krisis en die dringendheid waarmee hy sy kabinetspan moet aanwys.” ‘44 van EFF’ ontwrig parlement Well done to Cde. @ZungulaVuyo, President of the #ATM, @Julius_S_Malema, President of the #EFF, & all the MP’s of the #EFF for the courage they showed tonight. The corrupt @CyrilRamaphosa should not be allowed to speak tonight, this #SONA is an utter aberration. #RamaphosaMustGo pic.twitter.com/pLBECZPfEF — Phumlani Madikane (@Phumlani_mad) February 9, 2023 Met verwysing na die EFF se ontwrigting van die president se staatsrede Donderdag – en of Ramaphosa vir sy lewe gevrees het – sê Magwenya die president het deurlopend selfbeheersing getoon en opgetree soos iemand wat vasbeslote is om die land se probleme op te los en aanspreeklik aan mense te bly. “Die ontwrigtende tonele, gelei deur die EFF in die parlement, het ŉ ongelukkige en ontstellende permanente kenmerk van die staatsrede en ander parlementêre bedrywighede geword. “Uit die 400 lede van die parlement is net 44 se gedrag onvanpas vir wetmakers, skadelik vir die beeld van die land en ŉ skending van die regte vir die meerderheid van die kiesers wat nie vir die 44 gestem het nie en verkies om geensins die ontstellende tonele wat die president se toespraak voorafgaan, gade te slaan nie,” sê Magwenya. Hy sê die EFF-LP’s se gedrag is ŉ saak vir die parlement om deur sy reëls en prosesse te hanteer.